Februar på Pluto

Januar går mot slutten, og vi har hatt en fin start på det nye året. Vi la fra oss Musevisa og resten av julen, og hadde temaet Karius og Baktus. Det har vært spennende å se hvordan selv de aller yngste har vært opptatt av tannbørsten som kommer og pusser tennene, og Karius og Baktus har vært et fast innslag i samlingsstundene.

I februar vil aktivitetene på Pluto dreie seg om farger og fagområdet ”antall, rom og form”. Barna på Pluto er allerede svært opptatt av tall og telling. Vi teller barna hver dag i samlingsstunden, og vi teller fingrene før vi sier takk for maten og går fra bordet. Målet er at vi skal bidra til at barna får leke og utforske ulike former og mønstre blant annet gjennom sortering, sammenlikning og i den daglige leken. I overgangssituasjonene og aktiviteter bruker vi telling og antallsord flittig. I leken oppmuntrer vi til rollelek og gjemmeleken hvor barna får utforske rommet, finne fram og orientere seg. I både formingsaktiviteter og bakeaktiviteter får barna erfare forskjellige former, mønster, sammenlikninger og måleenheter som lengde, areal, volum og vekt. Vi skal også øke barnas forståelse av plassering og lokalisering. Hva betyr det at trollet er *under* broen? At leken skal *oppi* kassen og at tallerkenen skal stå *oppå* bordet? Matematikken er tilstede i hverdagssituasjonene og barnas lek allerede, men vi skal fokusere på og tilrettelegge ekstra på dette i den kommende tiden. Hovedfokuset vårt innen matematikk kommer til å være på former, hvor vi skal lære de tre formene trekant, sirkel og firkant. Vi legger det til rette etter barnas alder og interessenivå, og vil dele en del i grupper.

I samsvar med fastelavn og karneval denne måneden, har vi også valgt å ha fokus på farger. Vi skal i utgangspunktet ta for oss de tre primærfargene rød, blå og gul, men vil som vanlig følge barnas spor. Fargene skal vi kombinere med sirkler, trekanter og firkanter, og det kan dermed fort utarte seg til å bli en svært fargerik måned på Pluto med mye forming! Farger og former er altså stikkordene for det som står på planen for februar, og det kommer til å være synlig i alt fra små kunstverk til barnas bakverk. Og til stor glede for Plutogjengen kommer vi til å dra fram Bukkene Bruse igjen. Denne gangen i ny versjon, med de tre trekantene som skulle over rektangelet for å besøke sirkelen.

I februar får vi studenter fra barnehagelærerutdanningen på UiS. Therese som var hos oss før jul kommer tilbake. I tillegg kommer en deltidsstudent som heter Anne. Begge studentene skal prøve seg ut på lederrollen i barnehagen, og de kommer til å ha en del opplegg. Planene for februar er derfor ikke så veldig spesifikke, slik at vi kan lage rom for studentenes planer.

Det var tydelig da vi kom tilbake etter juleferie at Kaptein Sabeltann hadde blitt en hit hos mange barn i julen, og det har gått mye i “Hiv og Hoi” både i frileken og i de mer planlagte aktivitetene. Vi ser hvordan de eldste barna påvirker de yngre, og de yngste har også begynt å veive med flagg og synge med til Sabeltannsangene. Slike spontane småtemaer gir vi ikke så lett slipp på, så vi fortsetter å tilrettelegge for Kaptein Sabeltann i frileken. Vi kjører også på med en Sjørøverfest på Pluto fredag 15. februar. Da skal vi gå på en liten skattejakt, ha mye musikk og sjørøverlek, samt servere en skikkelig sjørøverlunch. De barna som ønsker å kle seg ut som sjørøvere denne dagen, må gjerne det!

Onsdag 6. februar markerer vi Samenes dag i barnehagen. De eldste på Pluto blir med på stor avdeling sitt opplegg, som foregår i Lilleskogen på formiddagen. Det blir samisk musikk og samling og litt aktiviteter.

Fredag 22. februar skal vi ha karneval i barnehagen. Vi har fellessamling hvor barna får vist fram kostymene sine, synger sanger og svinger oss til Sambarytmer, har ”Katta i sekken” og koser oss med varm lunch. Når det gjelder kostymer til de minste barna, er det ikke nødvendig å gå til innkjøp av fancy drakter. Bruk det dere har, det enkleste er ofte det beste!

Uke 9 er skolens vinterferie. Dersom det er noen av barna som skal ha fri hele eller deler av denne uken, er det fint om dere gir beskjed!

Harald blir to år 14. februar. Hipp Hurra for han!

**Hilsen fra Marianne, Barbro og Julie**

|  |  |  |  |  |
| --- | --- | --- | --- | --- |
| **Mandag** | **Tirsdag** | **Onsdag** | **Torsdag** | **Fredag** |
| 4.  Turdag | 5.  Møtedag  Inne/utelek med Neptun | 6.  Utelek / tur | 7.  Bakedag og grupper | 8.  Utelek  Varm lunch |
| 11.  Turdag | 12.  Møtedag  Inne/utelek med Neptun | 13.  Utelek / tur | 14.  Bakedag og grupper  **Harald 2 år** | 15.  **Sjørøverfest** |
| 18.  Turdag | 19.  Møtedag  Inne/utelek med Neptun | 20.  Utelek / tur | 21.  Bakedag og grupper | 22.  **Karneval** |
| 25.  Turdag | 26.  Møtedag  Inne/utelek med Neptun | 27.  Utelek / tur | 28.  Bakedag og grupper | 1.  Utelek  Varm lunch |